|  |
| --- |
| 4.2 Bekendtgørelsens indhold, hjemmelsgrundlag og anvendelsesområde  |
| Underafsnit:* Hvilke tilsyn er omfattet? (4.2.1)
* Forholdet til jordforureningsloven (4.2.1.1)
* Eksempler på tilsyn, der ikke er omfattet (4.2.2)
* Forholdet mellem miljøtilsynsbekendtgørelsen og andre regler (4.2.3)
 |
| Bekendtgørelsens indhold og hjemmelsgrundlagBekendtgørelse nr. 1536 af 9. december 2019 om miljøtilsyn ([miljøtilsynsbekendtgørelsen](https://www.retsinformation.dk/Forms/R0710.aspx?id=206528)) fastsætter regler om tilsyn efter lov om miljøbeskyttelse (miljøbeskyttelsesloven), lov om husdyrbrug og anvendelse af gødning (husdyrbrugloven) samt lov om forurenet jord (jordforureningsloven). Bekendtgørelsen indeholder bl.a. bestemmelser, der gennemfører dele af Europa-Parlamentets og Rådets direktiv om industrielle emissioner (IE-direktivet) og dele af Europa-Parlamentets og Rådets direktiv om offentlig adgang til miljøoplysninger (miljøoplysningsdirektivet).Bekendtgørelsen er delt op i 5 kapitler:* Kapitel 1 (*Anvendelsesområde og definitioner*) beskriver bekendtgørelsens anvendelsesområde og definerer en række af bekendtgørelsens centrale begreber
* Kapitel 2 (*Miljøtilsynsplan, miljørisikovurdering, tilsynsfrekvenser og tilsynsmål*) indeholder en række krav til tilsynsplanlægning samt til tilsynsaktivitet
* Kapitel 3 (*Tilsynsrapport, herunder offentliggørelse og friste*r) indeholder krav om udarbejdelse af tilsynsrapporten, offentliggørelse af udvalgte oplysninger fra tilsynsrapporten samt om offentliggørelse af visse oplysninger om opfølgning på håndhævelser
* Kapitel 4 (*Tilsyns- og godkendelsesmyndighedens afgivelse af oplysninger og offentliggørelse heraf*) fastsætter regler om afgivelse og offentliggørelse af oplysninger
* Kapitel 5 (*Ikrafttrædelses- og overgangsbestemmelser*) indeholder bestemmelser om bekendtgørelsens ikrafttrædelse samt en række overgangsregler

Miljøtilsynsbekendtgørelsen fastsætter nærmere regler om myndighedernes miljøtilsyn efter kapitel 9 i [miljøbeskyttelsesloven](https://www.retsinformation.dk/Forms/R0710.aspx?id=209531) og efter kapitel 5 [husdyrbrugloven](https://www.retsinformation.dk/Forms/R0710.aspx?id=209111). Bekendtgørelsen indeholder endvidere regler om: * afgivelse af oplysninger til Miljøstyrelsen, som er fastsat i medfør af miljøbeskyttelseslovens § 73, stk. 1, og husdyrbruglovens § 54, stk. 3.
* anvendelse af den digitale løsning, som Miljøstyrelsen stiller til rådighed (Digital Miljøadministration (DMA) (www.mst.dma.dk), som er fastsat i medfør af miljøbeskyttelseslovens § 79 b, stk. 1, husdyrbruglovens § 69, stk. 1 og 2, og jordforureningslovens § 64 a, stk. 1.
* offentliggørelse digitalt af visse oplysninger, som er fastsat i medfør af miljøbeskyttelseslovens § 79 c, husdyrbruglovens § 69 a, og efter jordforureningslovens § 64 b.

Vær opmærksom på, at miljøtilsynsbekendtgørelsen hverken fastsætter regler om tilsynsmyndighedernes udøvelse af tilsynsvirksomhed efter jordforureningsloven eller om afgivelse af oplysninger om tilsyn efter jordforureningsloven til Miljøstyrelsen. Du kan læse mere om forholdet mellem miljøtilsynsbekendtgørelsen og jordforureningsloven i afsnittet ”Forholdet til jordforureningsloven” (4.2.1.1).Bekendtgørelsens anvendelsesområdeTilsyn med virksomheder og husdyrbrug m.v., som er nævnt i § 1, stk. 2, er underlagt alle miljøtilsynsbekendtgørelsens krav (kapitel 1-5). Tilsyn med øvrige virksomheder og husdyrbrug m.v. er alene omfattet af bekendtgørelsens kapitel 1, 4 og 5. Du kan læse mere om, hvilke virksomheder og husdyrbrug m.v. der er omfattet af bekendtgørelsen i afsnittet ”Hvem er omfattet?” (4.3). Du kan læse mere i afsnittene: ”Hvilke tilsyn er omfattet” (4.2.1), ” Hvilke tilsyn er ikke omfattet?” (4.2.2.) og ”Forholdet mellem miljøtilsynsbekendtgørelsen og andre regler” (4.2.3).  |
| Retsgrundlag*Miljøtilsynsbekendtgørelsen, § 1, stk. 1* Denne bekendtgørelse fastsætter regler om tilsyn efter lov om miljøbeskyttelse, lov om husdyrbrug og anvendelse af gødning m.v. og lov om forurenet jord. |

|  |
| --- |
| 4.2.1 Hvilke tilsyn er omfattet? |
| I bekendtgørelsens § 2, nr. 1 er tilsyn defineret som enhver form for udøvelse af tilsynsvirksomhed med henblik på at sikre, at virksomheder og husdyrbrug m.v. overholder miljøbeskyttelsesloven, husdyrbrugloven og jordforureningsloven. Hensigten med miljøtilsynsbekendtgørelsen er hermed ikke at omfatte alle tilsyn, der gennemføres med hjemmel i miljøbeskyttelsesloven, husdyrbrugloven eller jordforureningsloven, men alene virksomheds-/husdyrbrugsrettede miljøtilsyn. Virksomheds-/husdyrbrugsrettede miljøtilsyn omfatter kontrol med overholdelsen af gældende miljøkrav samt kontrol med, at forureningen fra virksomheden eller husdyrbruget m.v. er forenelig med miljøbeskyttelseslovens og/eller husdyrbruglovens formål. Derudover indebærer miljøtilsynet også en pligt til løbende at tage stilling til, om virksomheden eller husdyrbruget m.v. giver anledning til uønskede miljøeffekter eller risiko herfor.Miljøtilsynsbekendtgørelsen fastlægger bl.a., hvor ofte tilsynsmyndigheden skal føre miljøtilsyn med en virksomheds eller et husdyrbrugs m.v. miljøforhold. Ved gennemgang af disse miljøforhold skal du som tilsynsmyndighed kontrollere, om virksomheden eller husdyrbruget m.v. forurener omgivelserne ud over det acceptable. Det betyder, at du skal kontrollere emissioner fra virksomheden eller husdyrbruget m.v. i form af fx luft, lugt, støj samt hvilke foranstaltninger, der er taget til at forebygge forurening af jord, grundvand og overfladevand. Desuden skal du kontrollere, om virksomheden eller husdyrbruget m.v. begrænser spild af ressourcer mest muligt. Du kan læse mere om tilsynet med virksomhedens eller husdyrbrugets m.v. samlede miljøforhold i afsnittet ”Basistilsyn” (4.1.1).Vær opmærksom på, at bekendtgørelsens kapitel 2 og 4 ikke gælder tilsyn efter lov om forurenet jord. Du kan læse mere om forholdet mellem miljøtilsynsbekendtgørelsen og jordforureningsloven i afsnittet ”Forholdet til jordforureningsloven” (4.2.1.1).  |
| Retsgrundlag*Miljøtilsynsbekendtgørelsen, § 2, stk. 1, nr. 1*Tilsyn: Enhver form for udøvelse af tilsynsvirksomhed, herunder de aktiviteter, der indgår i myndighedens planlægning, forberedelse og gennemførelse af et konkret tilsynsbesøg, administrativ kontrol af eksempelvis registreringer og måledata, opfølgning i form af afrapportering og håndhævelse med henblik på at sikre, at virksomheder og husdyrbrug m.v. overholder lov om miljøbeskyttelse, lov om husdyrbrug og anvendelse af gødning m.v., lov om forurenet jord, regler udstedt i medfør af disse love samt afgørelser truffet i medfør af disse. Ved tilsyn forstås desuden revurderinger af godkendelser meddelt efter § 16 a, stk. 2, i lov om husdyrbrug og anvendelse af gødning m.v. eller efter de tidligere gældende regler i §§ 11 eller 12 i lov om miljøgodkendelse m.v. af husdyrbrug eller efter § 33 i lov om miljøbeskyttelse. |
| Vil du vide mereDu kan læse mere om miljøtilsynet i Rapport fra Virksomhedsudvalg II, s. 25: <https://www2.mst.dk/udgiv/publikationer/2011/11/978-87-92779-24-3.pdf>  |

|  |
| --- |
| 4.2.1.1 Forholdet til jordforureningsloven |
| Miljøtilsynsbekendtgørelsens regler om planlægning og mindstekrav til tilsynsaktivitet samt om tilsyns- og godkendelsesmyndighedens afgivelse og offentliggørelse af oplysninger gælder ikke tilsyn udført efter jordforureningsloven. Det fremgår af bekendtgørelsens § 1, stk. 3.Derfor er følgende *ikke* en del af miljøtilsynet: Tilsyn med overholdelsen af jordforureningsloven, regler fastsat med hjemmel i jordforureningsloven og vilkår fastsat i forbindelse med tilladelser og dispensationer i henhold til jordforureningsloven, samt tilsyn med om påbud meddelt med hjemmel i jordforureningsloven efterkommes.Planlægning, tilsynsfrekvens og mindstekrav til tilsynsaktivitetHåndhævelser af jordforureningsloven skal ikke indgå, når du gennemføre en miljørisikovurdering af en virksomhed eller et husdyrbrug m.v. Du kan læse mere i afsnittet "Miljørisikovurdering" (3.2), om gennemførelse af miljørisikovurderinger. Tilsyn, der alene er udført efter jordforureningsloven, bidrager ikke til opfyldelse af årsmålet for myndighedens tilsynsindsats. Du kan læse mere i afsnittet "Tilsynsfrekvenser og planlægning af den årlige tilsynsaktivitet" (3.2), om årsmål for myndighedens tilsynsindsats. Afgivelse og offentliggørelse af oplysningerBekendtgørelsen indeholder ikke en pligt til at udarbejde en rapport om tilsyn, der gennemføres efter jordforureningsloven, men alene pligt til digitalt at *offentliggøre* de oplysninger, der fremgår af tilsynsbekendtgørelses § 11, stk. 1. Det betyder, at du som tilsynsmyndighed i tilsynsrapporten, jf. § 11, stk. 1, nr. 6, skal oplyse og offentliggøre, om der er konstateret jordforurening, hvis det er relevant. Dette følger af, at miljøtilsynsbekendtgørelsens kapitel 3 (*Tilsynsrapport*) er bl.a. udstedt med hjemmel i jordforureningslovens § 64 a, stk. 1, nr. 1-4, 6 og 7, og § 64 b. De pågældende bestemmelser indeholder hjemmel til at fastsætte regler om anvendelse af digital kommunikation og om offentliggørelse. Du kan læse nærmere om tilsynsrapportens indhold i afsnittet ”Tilsynsrapport” (3.4). |
| Retsgrundlag*Miljøtilsynsbekendtgørelsen, § 1, stk. 3*Bekendtgørelsens kapitel 2 og 4 gælder ikke tilsyn efter lov om forurenet jord.*Miljøtilsynsbekendtgørelsen, § 11, stk. 1*Tilsynsmyndigheden udarbejder efter hvert fysisk tilsyn på virksomheden eller husdyrbruget m.v. en tilsynsrapport, der beskriver, om virksomheden eller husdyrbruget m.v. overholder de love, regler og afgørelser, der er genstand for tilsyn. Tilsynsrapporten skal som minimum indeholde følgende oplysninger:1) Baggrunden for tilsynet.2) Navn, adresse, CVR-nummer, eventuelt P-nummer og eventuelt CHR-nummer på virksomheden eller husdyrbruget m.v.3) Typen af virksomheden eller husdyrbruget m.v.4) Dato for tilsynsbesøgets udførelse.5) Hvad der er ført tilsyn med.6) Om der er konstateret jordforurening, hvis det er relevant.7) Om der er meddelt påbud, forbud eller indskærpelser til virksomheden eller husdyrbruget m.v.8) Konklusioner på virksomhedens eller husdyrbrugets m.v. seneste indberetninger om egenkontrol, herunder om indberetningen har givet tilsynsmyndigheden anledning til at udstede påbud, forbud eller indskærpelser.*Miljøtilsynsbekendtgørelsen, § 12, stk. 4*Tilsynsmyndigheden offentliggør ikke sagsbehandlingsskridt i forbindelse med varsling og meddelelse af påbud efter lov om forurenet jord. |

|  |
| --- |
| 4.2.2. Eksempler på tilsyn, der ikke er omfattet |
| Tilsyn efter andre loveMiljøtilsynsbekendtgørelsen fastsætter nærmere regler om myndighedernes miljøtilsyn efter kapitel 9 i lov om miljøbeskyttelse (miljøbeskyttelsesloven) og efter kapitel 5 i lov om husdyrbrug og anvendelse af gødning m.v. (husdyrbrugloven). Virksomheder og husdyrbrug m.v., som er omfattet af miljøtilsynsbekendtgørelsens krav, kan være underlagt tilsyn efter andre love end miljøbeskyttelses-, husdyrbug- og jordforureningsloven. Tilsyn efter andre love er *ikke* omfattet af miljøtilsynsbekendtgørelsen. Der kan fx være tale om tilsyn efter kemikalieloven, naturbeskyttelsesloven, planloven, vandløbsloven, miljøvurderingsloven eller byggeloven. For tilsyn udført efter jordforureningsloven gælder alene miljøtilsynsbekendtgørelsens kapitel 1 (Anvendelsesområde og definitioner) og kapitel 3 (Tilsynsrapport), jf. § 1, stk. 3. Du kan læse mere om forholdet mellem miljøtilsynsbekendtgørelsen og lov om forurenet jord i afsnittet ”Forholdet til jordforureningsloven” (4.2.1.1). Tilsyn efter risikobekendtgørelsenMiljøtilsynsbekendtgørelsen gælder heller ikke tilsyn efter bekendtgørelse om kontrol med risikoen for større uheld med farlige stoffer (risikobekendtgørelsen), jf. miljøtilsynsbekendtgørelsens § 1, stk. 4. Risikobekendtgørelsen varetager hensynet til sikkerhed med henblik på at forebygge større uheld på og omkring risikovirksomheder, der oplagrer farligt affald samt at begrænse følgerne af et større uheld for menneskers sundhed og for miljøet. Tilsyn efter risikobekendtgørelsen (risikotilsynet) omfatter tilsyn med, at virksomheder, som er omfattet af risikobekendtgørelsen (risikovirksomheder), overholder risikobekendtgørelsens krav. Det kan eksempelvis være kontrol af interne foranstaltninger, systemer og rapporter og opfølgningsdokumenter samt opfølgning, som iværksættes af eller på vegne af en myndighed med det formål at sikre, at kravene i risikobekendtgørelsen overholdes. Risikotilsynet udføres af risikomyndighederne, som defineret i bekendtgørelsens § 4, nr. 19, og skal planlægges, forberedes og udføres efter reglerne i risikobekendtgørelsen. Bemærk dog, at risikobekendtgørelsen også indeholder en række krav om afgivelse af oplysninger til Miljøstyrelsen og om offentliggørelse af visse oplysninger på DMA. Du kan læse mere om tilsyn med risikovirksomheder på <https://risikohaandbogen.mst.dk/myndigheder/tilsyn/>.Du skal endvidere være opmærksom på, at virksomheds-/husdyrbrugsrettede miljøtilsyn på virksomheder omfattet af risikobekendtgørelsen er omfattet af miljøtilsynsbekendtgørelsens krav, herunder kravet om regelmæssige tilsyn, da alle risikovirksomheder skal have en godkendelse.  |
| Retsgrundlag*Miljøtilsynsbekendtgørelsen, § 1, stk. 1*Denne bekendtgørelse fastsætter regler om tilsyn efter lov om miljøbeskyttelse, lov om husdyrbrug og anvendelse af gødning m.v. og lov om forurenet jord.*Miljøtilsynsbekendtgørelsen, § 1, stk. 3*Bekendtgørelsens kapitel 2 og 4 gælder ikke tilsyn efter lov om forurenet jord.*Miljøtilsynsbekendtgørelsen, § 1, stk. 4*Bekendtgørelsen gælder ikke tilsyn efter bekendtgørelse om kontrol med risikoen for større uheld med farlige stoffer. |

|  |
| --- |
| 4.2.3. Forholdet mellem miljøtilsynsbekendtgørelsen og andre regler |
| DambrugsbekendtgørelsenFor nogle typer virksomheder eller husdyrbrug m.v. kan der gælde særlige regler for tilsyn. Fx er tilsynet med ferskvandsdambrugene fastlagt i § 21 i bekendtgørelse om miljøgodkendelse og samtidig sagsbehandling af ferskvandsdambrug (dambrugsbekendtgørelsen). Tilsynet omfatter mindst et årligt basis tilsyn (4.1.1) med alle dambrug i kommunen. Dambrugsbekendtgørelsens § 21, stk. 2, er en særregel, der (efter *lex specialis* princippet) går forud for miljøtilsynsbekendtgørelsens minimumskrav til tilsynsaktiviteten. Som tilsynsmyndighed skal du altså ikke foretage risikovurdering af virksomheder, der er omfattet af dambrugsbekendtgørelsen. Dette fremgår af § 4, stk. 2. Vær opmærksom på, at ferskvandsdambrug er omfattet af de øvrige krav i miljøtilsynsbekendtgørelsen. Det omfatter kravet om udarbejdelse og offentliggørelse af tilsynsrapport (3.4) og afgivelse og offentliggørelse af oplysninger (3.5)". Du kan læse mere om ferskvandsdambrug i afsnittet ”Virksomheder omfattet af kravet om regelmæssige tilsyn, men undtaget af nogle af bekendtgørelsens krav” (4.3.2).RisikobekendtgørelsenRisikotilsyn på virksomheder, der er omfattet af bekendtgørelse om kontrol med risikoen for større uheld med farlige stoffer (risikobekendtgørelsen), skal planlægges, forberedes og udføres efter reglerne i risikobekendtgørelsen, dvs. på grundlag af et tilsynsprogram for planlagte tilsyn og efter nærmere fastsatte retningslinjer for ikke-planlagte tilsyn iht. §§ 20-22 i risikobekendtgørelsen. Dette følger udtrykkeligt af miljøtilsynsbekendtgørelsens § 1, stk. 4, hvor det fremgår, at miljøtilsynsbekendtgørelsen ikke gælder tilsyn efter risikobekendtgørelsen. Du kan læse mere om risikotilsynet i afsnittet ”Hvilke tilsyn er ikke omfattet?” (4.2.2). |
| Retsgrundlag*Miljøtilsynsbekendtgørelsen, § 1, stk. 4*Bekendtgørelsen gælder ikke tilsyn efter bekendtgørelse om kontrol med risikoen for større uheld med farlige stoffer.*Miljøtilsynsbekendtgørelsen, § 5, stk. 3*For virksomheder omfattet af bekendtgørelse om miljøgodkendelse og samtidig sagsbehandling af ferskvandsdambrug gælder tilsynsfrekvensen fastsat heri. |